钦定古今图书集成/方舆汇编/职方典/第1123卷 > 《鄂王碑记》岳珂
## 钦定古今图书集成/方舆汇编/职方典/第1123卷 > 《鄂王碑记》岳珂

“鄂据上流为重地，宿师十万，进足以虎噬京、洛，退足
以雄分吴、蜀，得建瓴之势，江左莫强焉。绍兴初，天子
考麒麟玉册之瑞，观黄旗紫盖之运，应天顺动，化龙
南翔，长沙汤汤天设之险，金城千里，亶重分牧，先王
析符授钺，实膺专征之任。虽往来调戍，靡常厥居，而
大抵鄂为根本，隐然有藜藿不采之威。”珂常考论地
势，汎观古今，自三国而下，代兴南国者，所守不一。然
负桐柏之阳，山阳、合肥、广陵、濡须，重镇错立，带之长
淮，包以南海，皆足以扼东西之冲。唯襄、沔旧疆，曼羡
数千里，上通巴、蜀，下接舒、濮之郊，川平野旷，不设限
塞，击柝之声相闻，朝驰而夕可至也。皇上临御一纪，
缅怀麟阁勋名之盛，览珂所奏，龥天书，思所以大慰
乎？九京相土，宜莫如鄂，遂荒全国裂而王之。纶言申
褒，温厚灏噩，不惟足以焕万世无穷之宠，其于辨论
忠邪之迹，盖尤深著。珂一介蚍蜉之言，诚不知所以
格天心、悟主听者谓天盖高，珂诚死且不朽矣。载唯
先王受命驻师之地，营墉陈石，至今岿然。而乾道中，
又尝诏赐沔阳之庙，先王功烈，遂与鄂相终始。珂不
肖，身不逮事，生二十有二年，而后得铅椠片言，追明
地下之冤，成先大夫易箦之志。兴念一及，兢惭夙宵，
大惧驯媮閟袭，而使圣朝旌忠非常之典，不能宣昭
方来。乃以制词刻之琬琰，植于庙下，以对扬今天子
休命。然则愬功名之所基，以迄于成，地以人重，人以
地著，揆厥所原，夫岂偶然己哉。